# Артур Зөлкәрнәев

Артур Зөлкәрнәев, Артур Валерий улы Зөлкәрнәев (1995 елның 9 июне, РФ, БР, Кыйгы районы, Арыслан) ― спортчы һәм тренер, билбаулы көрәш буенча Россиянең халыкара класслы спорт мастеры (2018), Россиянең атказанган спорт мастеры (2019). Билбаулы көрәш буенча олылар арасында ― җиде, татарча көрәштә дүрт тапкыр дөнья чемпионы. 2015 елдан бирле Татарстанның Теләче районы составында көрәшә.

# Артур Зөлкәрнәев
## Тәрҗемәи хәле

1995 елның 9 июнендә БР Кыйгы районы Арыслан авылында туган. Әтисе совхозда эретеп-ябыштыручы, әнисе балалар бакчасында тәрбияче булып эшләгән. Гаиләдә 1988 елгы абыйсы Вадим бар (шулай ук көрәшче). Армиядә хезмәт иткәндә грек-рим көрәше белән шөгыльләнгән әтисе, совхоз таркалгач, көрәш буенча тренер вазыйфасына керешкән, район үзәге Югары Кыйгы авылы балалар-яшүсмерләр спорт мәктәбенең көрәш буенча тренер-укытучы эшен алып бара башлаган.
Көрәш белән Артур 3нче сыйныфта, 9 яшеннән шөгыльләнә башлаган, беренче тренеры ― әтисе Валерий Гали улы Зөлкәрнәев була. Уфада укый башлагач, тренерлары ― Роберт Альберт улы Исмәгыйлев, Рөстәм Илһам улы Зыякаев. Унбиш яшендә Башкортстан беренчелеген откан, 2010 елда Россия беренчелегендә 1нче урын алган. 2012 елда Бразилиядә дөнья беренчелегендә алтын медальгә ия булган. 2023 елда Уфада Шәһәр көнендә көрәш турнирында җиңеп, «Нива» машинасы откан.
Уфада дәүләт университетында нефть белгечлеге буенча бакалавриат (2017), аграр университетта магистратура тәмамлаган. Физкультура буенча да укыган. Өч дипломы бар: нефтьче, агроном һәм тренер.
2015 елдан Татарстанның Теләче районы составында көрәшә.
Борай районы үзәге Борай авылы Көрәш сараена Уфадан 150 км килеп йөреп, тренер-укытучы булып эшли.
Башкортстанның билбаулы көрәш федерациясе президенты ярдәмчесе.

# Артур Зөлкәрнәев
## Спорт казанышлары

* Билбаулы көрәш буенча олылар арасында ― җиде, татарча көрәштә дүрт тапкыр дөнья чемпионы.
* Герой-шагыйрь Муса Җәлил турнирының 5 тапкыр җиңүчесе.
* Пермь краенда узган Бөтенроссия Сабантуеның (2024) 85 кг-га кадәр авырлык категориясендә җиңүчесе.
| Медаль | Ярыш | Вакыты | Үткәрү урыны | Авырлык категориясе |
| Алтын | Татар-башкорт көрәше буенча Россия беренчелеге һәм чемпионаты | 11 — 12 декабрь, 2010 | Казан, Татарстан Республикасы | |
| Бакыр | Билбаулы көрәш буенча дөнья беренчелеге | 11 — 14 август, 2011 | Әстерхан | |
| Алтын | Көрәш буенча Россия беренчелеге һәм чемпионаты | 12-14 декабрь, 2011 | Уфа, Башкортстан Республикасы | 75 кг-га кадәр |
| Алтын | Көрәш буенча Россия беренчелеге һәм чемпионаты | 24-26 февраль, 2012 | Уфа, Башкортстан Республикасы | 75 кг-га кадәр |
| Алтын | Милли көрәш буенча дөнья беренчелеге | 21-22 апрель, 2012 | Сан-Пауло, Бразилия | 75 кг |
| Алтын | Юниорлар арасында билбаулы көрәш буенча дөнья беренчелеге | 9 — 12 август, 2012 | Рязань | 70 кг-га кадәр |
| Алтын | Көрәш буенча «Урал кубогы» VI Бөтенроссия турниры | 2 — 3 ноябрь, 2012 | Красноуфимск, Свердловск өлкәсе | 75 кг-га кадәр |
| Бакыр | 1993-1995 елгы юниорлар арасында билбаулы көрәш буенча Башкортстан Республикасы беренчелеге | 22 март, 2013 | Иглин, Башкортстан | 75 кг |
| Бакыр | Көрәш һәм билбаулы көрәш буенча ирекле стильдә студентлар арасында Бөтенроссия ярышлары | 5 — 7 апрель, 2013 | Казан, Татарстан Республикасы | 75 кг-га кадәр |
| Көмеш | Билбаулы көрәш буенча Дөнья чемпионаты | 21 — 25 август, 2014 | Сембер | 70 кг |
| Алтын | Билбаулы көрәш буенча Россия чемпионаты | 18 — 21 сентябрь, 2014 | Владикавказ, Төньяк Осетия | 68 кг |
| Көмеш | Билбау көрәше буенча XII Дөнья чемпионаты | 19 — 24 ноябрь, 2014 | Ашхабад, Төркмәнстан | 68 кг-га кадәр; |
| Көмеш | Көрәш буенча Россия чемпионаты | 7 декабрь, 2014 | Уфа, Башкортстан | 70 кг |
| Бакыр | 20 яшькә кадәр юниорлар арасында билбаулы көрәш буенча Россия беренчелеге | 13 — 14 март, 2015 | Югары Тәтешле, Башкортстан Республикасы | |
| Көмеш | Уфа шәһәре хакимияте башлыгы кубогына көрәш буенча ачык турнир | 30 октябрь, 2015 | Уфа, Башкортстан Республикасы | 70 кг-га кадәр |
| Алтын | Көрәш буенча Россия чемпионаты | 5 — 6 декабрь, 2015 | Йошкар-Ола, Мари-Эл Республикасы | 70 кг-га кадәр |
| Көмеш | Билбаулы көрәш буенча Россия чемпионаты | 23 — 24 сентябрь, 2016 | Владикавказ, Төньяк Осетия | 68 кг |
| Бакыр | Билбаулы көрәш буенча XIV Дөнья чемпионаты | 27-29 октябрь, 2016 | Яр Чаллы, Татарстан Республикасы | |
| Алтын | Билбаулы көрәш буенча Дөнья чемпионаты | 2023 | Астана, Казакъстан Республикасы | 82 кг-га кадәр |
| Бакыр | Билбаулы көрәш буенча Россия чемпионаты | 2024 | Пермь | 82 кг-га кадәр |
| Алтын | Көрәш буенча БРИКС илләре турниры | 2024 | Казан, Татарстан Республикасы | 80 кг-га кадәр |
| Бакыр | Күчмәләрнең Бөтендөнья уеннары | 2024 | Астана, Казакъстан Республикасы | 80 кг-га кадәр |

# Артур Зөлкәрнәев
## Бүләкләре, мактаулы исемәре

* 2015 ― Билбаулы көрәш буенча Россиянең спорт мастеры;
* 2015 – Милли көрәш буенча Россиянең спорт мастеры;
* 2018 – Билбаулы көрәш буенча Россиянең халыкара класслы спорт мастеры;
* 2019 – Билбаулы көрәш буенча Россиянең атказанган спорт мастеры.

# Артур Зөлкәрнәев
## Шәхси тормышы

Өйләнгән. Хатыны Камилла Зөлкәрнәева (2021 елга кадәр Елисеева) ― спортчы (ирекле көрәш, билбаулы көрәш), Россиянең атказанган спорт мастеры (2020), билбау көрәше буенча өч мәртәбә дөнья чемпионы, Бөтендөнья күчмәләр уеннарының ике тапкыр чемпионы, халыкара класслы спорт мастеры (2017). Артур яраткан кызына дөнья чемпионатында тәкъдим ясаган. 2021 елда никах укытканнар. Кызлары Аиша (2022).